Președintele Republicii Cehe, Petr Pavel, în vârstă de 62 de ani, a fost dus la un spital din Praga după ce a suferit joi „un accident minor în timp ce conducea motocicleta”, a transmis biroul său într-o scurtă declarație de presă, potrivit agențiilor de știri internaționale, citate de Agerpres.
Șeful statului a suferit răni în timp ce se afla pe motocicletă. Deși leziunile nu sunt grave, acestea vor necesita o scurtă perioadă de observație în spital, se precizează în comunicatul postat pe contul Biroului Prezidențial de pe rețeaua de socializare X, citat de EFE și Reuters.
„Preşedintele a fost rănit în timp ce se afla pe motocicletă. Rănile nu sunt grave, dar vor necesita o scurtă observaţie în spital”, se arată în comunicatul emis de Biroul Prezidenţial.
Postul Radio Praga a raportat că Pavel, care a fost comandant al armatei cehe și înalt oficial NATO, a fost transportat la Spitalul Universitar Militar din capitala țării. Pavel va rămâne sub supraveghere medicală pentru o perioadă nedeterminată, conform AFP.
Conform Reuters, poliția a informat pe contul său de pe X că incidentul a avut loc pe un drum închis și nu a fost propriu-zis un accident rutier.
Mass-media cehă a relatat că președintele a căzut în timp ce conducea pe un drum închis, astfel încât poliția nu a deschis o investigație cu privire la acest eveniment, notează AFP.
Președintele ceh este un mare pasionat de motociclete, pasiune pe care a păstrat-o și după preluarea funcției de șef al statului la începutul anului 2023.
Candidând ca independent, fostul general, parașutist și diplomat și-a lansat campania electorală pe o motocicletă Harley Davidson și purtând o geacă de piele, imagine devenită iconică, amintește EFE.
În prezent, Pavel conduce un puternic BMW R1200 GS. Vara trecută, ziarele au publicat o fotografie cu el conducând motocicleta fără cască de protecție, menționează AFP.